چیلي‌ د امریکا د فوټبال اتلولي وګټله او میسي استعفی وکړه
د نړۍ او ارجنټاین وتلي‌ستوري‌ لیونل میسي‌ د پنالټي‌ شوټ ګول نشو کړی او له همدغې لوبې وروسته یې تقاعد وکړ.
د امریکا د ۲۰۱۶ کال د فوټبال سیالیو په وروستۍ لوبه کې چیلي ارجنټاین ته ماتې ورکړه. لوبه د یکشنبې په شپه د امریکا په نیوجرسي کې وشوه. نړیوال ستوري لیونل میسي له همدغې لوبې وروسته له نړیوال فوټبال سره مخه ښه وکړه. لوبه له اول نه ډېره احساساتي او جدي پیل شوه. دواړو غاړو یرغلیزه لوبه کوله او د لوبې تر نویمې دقیقې پورې دواړو غاړو د ګول وهلو څو چانسونه له لاسه ورکړل. په دغې لوبې کې په زړه پورې خبره دا وه چې لوبڅار د دواړو لوبډلو یو یو لوبغاړي‌ ته سره کارتونه ورکړل او له میدان نه یې وویستل. په اضافي نیم ساعت کې هم هېڅ یو ټیم ګول ونشو کړی، او بلاخره خبره پنالټي ووتله. د پنالټۍ لومړی شوټ نړیوال ستوري لیونل میسي وواهه، خو بخت یې یاره ونکړه او توپ یې د ګول پر سر تېر شو. دا لومړی ځل و چې میسي د پنالټي شوټ مس کړ. د ارجنټاین بل لوبغاړي هم پنالټي میس کړه. چیلي‌ هم خپله لومړۍ پنالټي‌ ګول نشوه‌ کړې، خو پاتې نورې یې ګول کړل او ارجنټاین ته ۴-۳ ماتې ورکړه او اتلولي‌ یې وګټله. دا دویم ځل دی چې چیلي د امریکايي هېوادونو د فوټبال اتلولي ګټي، دوی تېر کال هم دغه اتلولي ګټلې وه او هلته یې هم په پایلوبې کې ارجنټاین ته ماتې ورکړه وه. په سږنیو لوبو کې ۱۶ ټیمونه وو، چې متحده ایالتونه یې کوربانه وو. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.